ราคาน้ำมันขาลงฉุดทองคำเข้าช่วงตลาดหมี
น้ำมันดิ่งแรงฉุดเงินเฟ้อไม่โต นักลงทุนเลิกถือราคาทองคำร่วง
29 ต.ค. 2565

น้ำมันดิ่งแรงฉุดเงินเฟ้อไม่โต นักลงทุนเลิกถือราคาทองคำร่วง 
บลูมเบิร์กเปิดเผยรายงานวิเคราะห์ว่าราคาน้ำมันขาลงกำลังฉุดให้ราคาทองคำร่วงลงตาม โดยราคาน้ำมันดิบที่ตลาดไนเม็กซ์ในปีนี้ดิ่งลงถึง 44% จากปริมาณน้ำมันในตลาดโลกที่เพิ่มสูงขึ้น ส่งผลให้นักเศรษฐศาสตร์หลายสำนักคาดว่าอัตราเงินเฟ้อปีหน้าจะปรับลงมาอยู่ที่ 1.5% จากเดิมที่ 1.7% ซึ่งจะทำให้ราคาทองคำซึ่งเคลื่อนไหวตามเงินเฟ้อดิ่งลงตามไปด้วย 
ราคาทองคำตลาดโคเม็กซ์ เมื่อวันที่ 23 ธ.ค. ปรับตัวลดลง 4.9% เป็น 1,178.20 เหรียญสหรัฐ/ออนซ์  ซึ่งเป็นการดิ่งลงต่ำที่สุดครั้งที่ 2 ในรอบปี ขณะที่โกลด์แมน แซคส์ คาดว่าราคาทองคำจะอยู่ที่ 1,050 เหรียญสหรัฐ/ออนซ์ ในเดือน ธ.ค.ปีหน้า 
ปีเตอร์ แจนโกฟสกี เจ้าหน้าที่ด้านการลงทุนของโอ๊กแลนด์ อินเวสเมนท์ กล่าวว่า ราคาน้ำมันที่ร่วงเร่งสร้างให้เกิดแรงกดดันทางเงินฝืดและการปรับขึ้นดอกเบี้ยของธนาคารกลางสหรัฐ (เฟด) ในปีหน้า ก็จะเป็นอีกหนึ่งแรงกดดันให้ราคาโลหะมีค่าการปรับตัวลดลงขณะที่ค่าเงินเหรียญสหรัฐและดัชนีตลาดหุ้นจะทะยานขึ้น 
อย่างไรก็ดี นักลงทุนบางส่วนยังคงลงทุนในทองคำ เพราะเชื่อว่าการกระตุ้นเศรษฐกิจของธนาคารกลางจีน ยุโรป และญี่ปุ่น จะทำให้ดัชนีเงินเฟ้อโลกสูงขึ้น แม้เงินเฟ้อในสหรัฐจะคงที่ก็ตาม